text: Hussalg lider under kulden
  24 marts 2013 kl. 14.54
  Påsken bliver traditionelt set som højtid for ejendomsmæglerne, men snefygning og hård frost har forsinket det længe ønskede opsving i hussalget. Det er svært at lokke køberne ud i det vejr.
  Stine Lyngbo Ries, indehaver af Nybolig Nr. Nebel, har 64 ejendomme til salg og siger til TV SYD, at køberne holder sig tilbage. Hun kan se på internettet, at der er stor interesse for ejendommene, men så længe vejret ikke arter sig, følger køberne ikke op med et besøg.
  - Sne er gift for hussalget, siger kredsformanden for den sydjyske del af Dansk Ejendomsmæglerforening, Stig Aaes Jensen, indehaver af Nybolig i Vojens.
  Der er dog en undtagelse, nemlig hvis sneen ligger på en frostklar dag med høj sol. Så denne palmesøndag kunne være god for salget, og Stine Lyngbo Ries har da også flere fremvisninger i dag.
  